Diari Oficial de la Generalitat Valenciana


Sumari del DOGV 6149, del 20-11-2009 (2009/13516)

RESOLUCIÓ de 9 de novembre de 2009, del conseller d'Educació, per la qual es deleguen determinades atribucions en els directors dels centres integrats públics de Formació Professional dependents de la Conselleria d'Educació.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6149

Data del DOGV
:   20-11-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/13212


Data del document
:   09-11-2009

Organisme emissor
:   Conselleria d'Educació

Tipus de document
:   Resolució

Descriptors 

:   * Conselleria Solidaritat i Ciutadania
    * competència administrativa
    * delegació de poders

RESOLUCIÓ de 9 de novembre de 2009, del conseller d'Educació, per la qual es deleguen determinades atribucions en els directors dels centres integrats públics de Formació Professional dependents de la Conselleria d'Educació. [2009/13138]  
El sistema de Formació Professional està constituït per dos subsistemes, el de Formació Professional inicial i el de Formació Professional per a l'ocupació.  
Els centres integrats de Formació Professional tenen atribuïdes competències per a impartir ambdós subsistemes d'acord amb el que preveu el Decret 115/2008, d'1 d'agost, del Consell, pel qual es regulen els centres integrats de Formació Professional a la Comunitat Valenciana.  
Els articles 9.6 i 13.3 del Decret 115/2008, d'1 d'agost, preveuen la possibilitat de delegar competències en els òrgans de govern dels centres integrats de titularitat pública la contractació d'experts i l'adquisició de béns, contractació d'obres, servicis i altres subministraments, amb els límits que en la normativa corresponent s'establisquen.  
Pel que fa als centres integrats públics de Formació Professional dependents de la Conselleria d'Educació, és necessari delegar en els seus directors les atribucions necessàries per a gestionar les subvencions procedents d'altres administracions públiques destinades a sufragar les accions formatives corresponents al subsistema de Formació Professional per a l'ocupació, per quant la gestió de les dites subvencions ha de ser directa per part de cada centre.  
En virtut d'això, vista la proposta de la directora general d'Avaluació, Innovació i Qualitat Educativa i de la Formació Professional de data 9 de novembre de 2009, i de conformitat amb esta i el que establixen els articles 28 i 63 de la Llei 5/1983, de 30 de desembre, del Consell, en els articles 13 i 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en els articles 9.6 en relació amb el 13.3 del Decret 115/2008, d'1 d'agost, del Consell, pel qual es regulen els centres integrats de Formació Professional en la Comunitat Valenciana, resolc:  
Primer  
Delegar en els directors dels centres integrats públics de Formació Professional dependents de la Conselleria d'Educació:  
1. Les facultats ordinàries en matèria de contractació administrativa i de dret privat necessàries per a la gestió de les subvencions que reben de qualsevol Administració pública diferent de l'educativa per a accions formatives corresponents al subsistema de formació professional per a l'ocupació, dins dels límits legals i pressupostaris, així com els corresponents actes de retenció de crèdit, autorització del gasto, reconeixement de l'obligació i proposta de pagament relatius a esta contractació.  
2. La contractació d'experts que hagen d'impartir les accions formatives corresponents al subsistema de formació professional per a l'ocupació, que en tot cas hauran de ser seleccionats d'entre professorat del sistema educatiu que reunisca els requisits de titulació, experiència professional i docent que per a cada acció formativa exigisca el fitxer d'especialitats formatives del Servici Públic d'Ocupació Estatal (INEM) o els certificats de professionalitat, o bé d'entre la borsa d'experts del Servici Valencià d'Ocupació i Formació (SERVEF).  
Segon  
En cas d'absència, vacant o malaltia del director les atribucions delegades seran exercides pel vicedirector i, si no n'hi ha, pel cap d'estudis.  
Tercer  
1. La present delegació d'atribucions podrà ser revocada en qualsevol moment per l'òrgan delegatori, d'acord amb el que disposa l'article 63.5 de la Llei 5/1983, de 30 de desembre, del Consell.  
2. Les atribucions que es deleguen en la present resolució podran ser avocades en els termes i amb els requisits que establix l'article 14 de la Llei 30/1992, de 26 de novembre, abans citada.  
Quart  
1. Sempre que es faça ús d'esta delegació d'atribucions, haurà de fer-se constar expressament en la resolució o acte que s'adopte, i es consideraran dictats per l'òrgan delegatori.  
2. Les atribucions que s'exercisquen per delegació no poden ser objecte de delegació en un altre òrgan.  
Quint  
Les propostes de contractació i d'actes de contingut econòmic que es deleguen, podran ser formulades pels administradors/secretaris dels respectius centres.  
Sext  
La present resolució produirà efectes l'endemà de la seua publicació en el Diari Oficial de la Comunitat Valenciana  
Contra la present resolució, que esgota la via administrativa, els interessats podran interposar recurs contenciós-administratiu en el termini de dos mesos a comptar de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o potestativament, recurs de reposició davant del conseller d'Educació, en el termini d'un mes, a comptar de l'endemà de la publicació de la present resolució, de conformitat amb el que disposen els artícles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sense perjuí que els interessats puguen interposar qualsevol altre que estimen procedent.  
València, 9 de novembre de 2009.- El conseller d'Educació: Alejandro Font de Mora Turón.